SK Úradný vestník Európskej únie C 352/6

Záverečná správa vyšetrovateľa (1)

Vec COMP/39.315 – ENI

2010/C 352/09

Kontext

Táto vec sa týka správania podniku ENI Spa („ENI“) na trhu s prepravou plynu do Talianska a na trhoch s dodávkou plynu v Taliansku. Z predbežných záverov Komisie vyplýva, že podnik ENI mohol zneužiť svoje dominantné postavenie podľa článku 102 ZFEÚ pomocou komplexnej stratégie, ktorá v zásade predstavovala odmietnutie poskytnúť prístup k infraštruktúre na prepravu plynu do Talianska, a to menovite k plynovodom TAG, TENP a Transitgas, ktoré podnik ENI kontroluje spoločne s tretími podnikmi. Je možné, že táto stratégia sa vykonávala tak, že sa konkurenčným podnikom odmietol prístup k dostupnej kapacite na prepravnej sieti (hromadením kapacity), tým, že sa prístup poskytol nepraktickým spôsobom (degradovaním kapacity) a tým, že sa strategicky obmedzili investície (strategickým znížením objemu investícií).

Postup

Komisia začala vyšetrovanie v tejto veci ex officio. Po inšpekcii a ďalších vyšetrovacích krokoch Komisia v roku 2007 začala konanie. Oznámenie námietok („ON“) bolo prijaté 6. marca 2009 a následne oznámené podniku ENI.

Po notifikácii oznámenia námietok bol podniku ENI sprístupnený príslušný spis vo forme DVD. Podnik ENI vzniesol niekoľko procedurálnych otázok týkajúcich sa prístupu do uvedeného spisu. Sťažnosti podniku ENI sa týkali predovšetkým zaobchádzania s dôvernými informáciami v spise. Podnik tvrdil, že rozsiahla úprava dokumentov alebo zhrnutia, ktoré neobsahovali informatívny charakter, znemožnili v plnej miere pochopiť ich obsah. V dôsledku toho podnik ENI mnohokrát a opakovane žiadal o dodatočný prístup k dokumentom, a to predovšetkým dokumentom pochádzajúcich od uvedených spoločne kontrolovaných prepravných podnikov. Aj keď niektorým z týchto žiadostí sa vyhovelo, väčšina bola zamietnutá. S cieľom poskytnúť podniku ENI lepší prístup k upraveným informáciám, ktoré poskytli spoločne kontrolované podniky, sa pripravil postup nahliadnutia do údajov podnikov, ktoré s tým súhlasili.

So žiadosťami podniku ENI o dodatočný prístup k uvedenému spisu úzko súviseli aj opakované žiadosti o predĺženie lehoty na odpoveď na oznámenie námietok. Týmto žiadostiam som vyhovel medzi iným preto, aby som zabezpečil spomínaný postup nahliadnutia do údajov a reagoval na všetky žiadosti podniku ENI o sprístupnenie upravených informácií.

Tri dni pred ústnym vypočutím som na základe žiadosti povolil, aby sa jeden podnik pôsobiaci v oblasti prepravy zúčastnil na konaní.

Ústne vypočutie sa konalo 27. novembra 2009. Jediná prizvaná tretia strana sa na konania nedostavila.

Záväzky a návrh rozhodnutia

Vo svojej odpovedi na oznámenie námietok a na ústnom vypočutí podnik ENI poprel, že by údajné praktiky spôsobovali problémy v súvislosti s hospodárskou súťažou. Napriek tomu po ústnom vypočutí podnik ENI diskutoval s útvarmi Komisie o možných záväzkoch týkajúcich sa riešenia obáv vyjadrených v oznámení námietok. Dňa 4. februára 2010 podnik ENI predložil Komisii záväzky ako odpoveď na takéto obavy. Podnik ENI v záväzkoch ponúkol, že v podnikoch súvisiacich s plynovodmi TAG, TENP a Transitgas odpredá podiely v prospech vhodného kupujúceho, ktorý bude od podniku ENI nezávislý, nebude s ním spojený a nebude spôsobovať zjavné obavy týkajúce sa hospodárskej súťaže. V súvislosti s plynovodom TAG záväzky v prvom rade predpokladajú odpredanie v prospech verejného subjektu kontrolovaného talianskou vládou.

Dňa 5. marca 2010 uverejnila Komisia oznámenie v Úradnom vestníku Európskej únie podľa článku 27 ods. 4 nariadenia Rady (ES) č. 1/2003 (2), v ktorom zhrnula obavy a záväzky, a vyzvala zainteresované tretie strany, aby predložili pripomienky k tomuto oznámeniu do jedného mesiaca od jeho uverejnenia. Spolu bolo doručených 14 odpovedí, a to od odosielateľov, niektorých vertikálne integrovaných podnikov a dvoch regulátorov.

Komisia informovala podnik ENI o výsledku testu trhu. Dňa 10. mája 2010 podnik ENI zaslal vysvetlenia k pripomienkam tretích strán. Po ďalšej výmene informácií s Komisiou podnik ENI predložil 8. júla 2010 modifikovanú verziu záväzkov.

Vzhľadom na modifikované záväzky Komisia dospela k záveru, že konanie by sa malo ukončiť rozhodnutím podľa článku 9 nariadenia Rady (ES) č. 1/2003.

Podnik ENI predložil Komisii vyhlásenie, že má dostatočný prístup k informáciám, ktoré považuje za potrebné na navrhnutie záväzkov s cieľom odstrániť obavy týkajúce sa hospodárskej súťaže vyjadrené Komisiou.

Zúčastnená strana ani žiadne tretie strany nepredložili vyšetrovateľovi v súvislosti s touto vecou žiadne ďalšie otázky alebo pripomienky.

Na základe uvedených skutočností sa domnievam, že právo strán na vypočutie bolo v tomto prípade dodržané.

V Bruseli 13. septembra 2010 Michael ALBERS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21).

(2) Všetky články uvedené ďalej v texte sa vzťahujú na nariadenie Rady (ES) č. 1/2003.